Karl Walker
Dr Karl Walker (* 4. Jänner 1904 z Strassburg; † 5. Dezämber 1975 z Berlin) isch e dütsche Soziaalwüsseschafder u Bolitiker gsii. Sis Pseudonym isch Carl Heinrich gsii.

Churzi Biografii 

Dr Walker hed e Leer as Buechbinder gmachd u hed sälber (aso ooni ane Uni z gah) Volkswirtschafdsteorii glernt. Wärend dr Naziziit z Dütschland hed er e chliini Firma für Füürschutzaaschdrich gha, won er bis zu 40 Aagschdellti gha hed. Mit verschidnige n Ökonome hed er Briefkontakt gha; unger dene isch o dr John Maynard Keynes gsii.

Nach 1938 het sech, drotz däm dass d Nazis d Freiwirtschaftsbewegig verbotte hei, e sognennte Freiwirtschafdleche Arbets–chreis zämetäa, wo näbem Otto Lautenbach u em Franz Hochstetter o dr Karl Walker derzue ghört hed. Zäme hei si 1943 u 1944 es Sofortbrogramm zur finanzielle u wirtschafdleche Überwindig vo de Chriegsfolge uf d Bei gschdellt, wo nach em Chrieg de n Aahänger vom Silvio Gsell as Baasis für iri Dätigkeite ghulfe hed: si hei alli Forme vo schdaatlecher Zwangswirtschafd welle n uufbräche. 

Nach em Zwöite Wältchrieg het dr Walker as Verlaagslektor z Bayern afo schaffe u hed brobiert, ds Schwiizer Modäll vor WIR Bank (Wirtschaftsring) z Dütschland iizfüere. Är isch Schrifdleiter vor Ziitschrifd Die Gefährten: Monatsschrift für Erkenntnis und Tat gsii, wo vo 1946 bis 1950 vom Rudolf Zitzmann usegää worde n isch. 1952 isch dr Walker Mitgliid im Vorschdand vom Freiwirtschaftsbund worde; de isch er no Mitbegründer vor Sozialwüsseschafdleche Gsellschafd gsi. Um sech über Wasser z halte hed er i de Füfzger Jaar as Gschäfdsfüerer vo re Seilbahn gschaffed. De isch er no Schdatraat für di Sozialdemokratischi Bartei vo Dütschland gsi u hed i de Sächzger Jaar es volkswirtschafdlechs Schbiili kreíert (ds sogenannte Walker-Modäll), wo uf ere Erfindermäss z Brüssel e Brongssemedallie gwunne hed.

Dr Walker isch e kritische Schüeler vor Freiwirtschafdsleer vom Silvio Gesell gsi. Är hed zum Biischbil ir Kapitalismus-Diskussioon, angers as dr Gsell sälber, dr Kapitalismus as es „Wirtschaftssyschdeem, wo in erschder Linie uf d Erziilig vo Kapitalerdraag uusgrichded isch“, aagluegt. D Überwindig vom Kapitalismus klapped - wi dr Walker meint - nume wemme s Rentabilitätsbrinzip cha befreie. Dä Leitgedanke hed er ab 1936 immer wiiter düredänkd.

Literatuur 
 Ekkehard Lindner (Heruusgäber): Einsam geblieben bei der Wahrhaftigkeit. Gedänkschrifd zum Dood vom Karl Walker. Chr. Gauke Verlaag, Lütjeburg 1976, ISBN 3-87998-507-3. Mid Biiträg vom Tristan Abromeit, vom Felix G. Binn, vom Hans Doerner, vom Hans Hoffmann, vom Claas-Hermann Jannssen, vom Ekkehard Lindner, vom Hanns Linhardt, vom Karl Walker sälber u vom Hans Weitkamp.

Kwälle 

Unternämer, Fabrikant
Dütsche
Maa